b'\n_START_ARTICLE_\nSyenitt\n_START_SECTION_\nGranitt\n_START_PARAGRAPH_\nSyenitten kalles ofte granitt, men det er ikke helt riktig, da den inneholder sv\xc3\xa6rt lite kvarts, mindre enn 4\xc2\xa0%, granitt inneholder mer enn 20\xc2\xa0% kvarts. Granitt har gode kl\xc3\xb8vegenskaper, mens det lave kvartsinnholdet gir syenitten d\xc3\xa5rlige kl\xc3\xb8vegenskaper. Den er vanskelig \xc3\xa5 hugge. Derfor brukes den mest som benkeplater, gulvflis, veggplater, med saget og polert overflate.\n_START_SECTION_\nLabrador\n_START_PARAGRAPH_\nSyenitt kalles ogs\xc3\xa5 for labrador, men heller ikke dette er helt korrekt. Navnet labrador kommer av labradorisering, som er en lysbrytning i bergarten. Denne lysbrytningen oppst\xc3\xa5r i lameller av to typer plagioklas. Dette skjer ikke i syenitten, der disse lamellene best\xc3\xa5r av alkaliefeltspat og plagioklas. Disse sammensmeltede lamellene er sm\xc3\xa5 og f\xc3\xb8rst synlig i elektronmikroskop.'